b'\n_START_ARTICLE_\nAlexander Rueb\n_START_SECTION_\n\xc5\xa0achmatai\n_START_PARAGRAPH_\nA. Ruebas buvo stiprus \xc5\xa1achmatininkas m\xc4\x97g\xc4\x97jas. 1924\xc2\xa0m. Pary\xc5\xbeiuje vykusioje 1-oje neoficialioje \xc5\xa1achmat\xc5\xb3 olimpiadoje prie 3-ios lentos \xc5\xbeaid\xc4\x97 u\xc5\xbe Nyderland\xc5\xb3 rinktin\xc4\x99 ir surinko 4,5/13 (+3 =3 \xe2\x88\x927).\n_START_SECTION_\n\xc5\xa0achmat\xc5\xb3 kompozicija\n_START_PARAGRAPH_\nA. Ruebas rinko \xc5\xa1achmat\xc5\xb3 etiudus, daugiausia i\xc5\xa1 partij\xc5\xb3 pabaig\xc5\xb3 srities. Rinkini\xc5\xb3 sutvarkymui, jis suk\xc5\xabr\xc4\x97 savo etiud\xc5\xb3 r\xc5\xab\xc5\xa1iavimo sistem\xc4\x85. Savo darbus (1945\xe2\x80\x931955) jis paskelb\xc4\x97 10 tom\xc5\xb3 veikale \xe2\x80\x9e\xc5\xa0achmat\xc5\xb3 etiudai\xe2\x80\x9c.\n_START_SECTION_\nFIDE Prezidentas\n_START_PARAGRAPH_\nA. Ruebas buvo vienas i\xc5\xa1 FIDE k\xc5\xabr\xc4\x97j\xc5\xb3. Jis, kaip Nyderland\xc5\xb3 \xc5\xa1achmat\xc5\xb3 federacijos prezidentas, kartu su 15 kit\xc5\xb3 koleg\xc5\xb3 i\xc5\xa1 kit\xc5\xb3 \xc5\xa1ali\xc5\xb3, 1924\xc2\xa0m. liepos 20 d. Pary\xc5\xbeiuje pasira\xc5\xa1\xc4\x97 Pasaulio \xc5\xa1achmat\xc5\xb3 federacijos (FIDE) steigimo akt\xc4\x85. Susik\xc5\xabrus FIDE, buvo i\xc5\xa1rinktas jos pirmuoju prezidentu. Ta\xc4\x8diau po ketveri\xc5\xb3 met\xc5\xb3 parei\xc5\xa1k\xc4\x97, kad nesieks perrinkimo, si\xc5\xabl\xc4\x97, kad ateityje prezidentai dirbt\xc5\xb3 tik vien\xc4\x85 kadencij\xc4\x85. Tam nebuvo lemta i\xc5\xa1sipildyti. 1928\xc2\xa0m. FIDE Kongresas Hagoje atmet\xc4\x97 jo atsistatydinimo pra\xc5\xa1ym\xc4\x85 ir dar kart\xc4\x85 perrinko. Po to jis, kas 4 metus buvo perrinktas dar du kartus, bet prasid\xc4\x97jus 2-ajam pasauliniam karui, \xc5\xa1achmat\xc5\xb3 gyvenimas sustojo ir FIDE rinkimai nevyko. 1948\xc2\xa0m. FIDE kongrese Saltsjobadene jis parei\xc5\xa1k\xc4\x97, kad pageidauja atsistatydinti. 1949\xc2\xa0m. FIDE Generalin\xc4\x97je asambl\xc4\x97joje jo pra\xc5\xa1ymas buvo patenkintas. Taip A. Ruebas i\xc5\xa1dirbo prezidentu 25 metus._NEWLINE_A. Ruebas 1946\xc2\xa0m. liep\xc4\x85 pirmajame pokario FIDE kongrese federacijos valdymo pagerinimui pasi\xc5\xabl\xc4\x97 FIDE suskaidyti \xc4\xaf geografines zonas, kuriose FIDE valdymas b\xc5\xabt\xc5\xb3 decentralizuotas ir kuriose b\xc5\xabt\xc5\xb3 rengiami zoniniai \xc4\x8dempionatai, kurie b\xc5\xabt\xc5\xb3 pirmas atrankos \xc5\xbeingsnis norintiesiems tapti pasaulio \xc4\x8dempionais. Zonini\xc5\xb3 \xc4\x8dempionat\xc5\xb3 nugal\xc4\x97tojai patekt\xc5\xb3 \xc4\xaf tarpzonin\xc4\xaf turnyr\xc4\x85, kurio nugal\xc4\x97tojai patekt\xc5\xb3 \xc4\xaf kandidat\xc5\xb3 turnyr\xc4\x85, o \xc5\xa1io nugal\xc4\x97tojas tapt\xc5\xb3 pretendentu \xc5\xbeaisti ma\xc4\x8d\xc4\x85 su pasaulio \xc4\x8dempionu. Tokia schema susilauk\xc4\x97 FIDE pritarimo ir su nedidel\xc4\x97mis pataisomis gyvavo iki 1993\xc2\xa0m.\n_START_SECTION_\nPo atsistatydinimo i\xc5\xa1 FIDE prezidento pareig\xc5\xb3\n_START_PARAGRAPH_\nAtsistatydin\xc4\x99s i\xc5\xa1 FIDE prezidento posto, ra\xc5\xa1\xc4\x97 knygas apie \xc5\xa1achmat\xc5\xb3 etiudus. 1951\xc2\xa0m. FIDE jam suteik\xc4\x97 \xc5\xa1achmat\xc5\xb3 kompozicijos tarptautinio arbitro vard\xc4\x85. Tur\xc4\x97jo didel\xc4\x99 \xc5\xa1achmat\xc5\xb3 literat\xc5\xabros bibliotek\xc4\x85, kuri\xc4\x85 po mirties (2200 knyg\xc5\xb3 ir 1000 periodikos vienet\xc5\xb3) paliko Amsterdamo universitetui.\n_START_SECTION_\nPrivatus gyvenimas\n_START_PARAGRAPH_\nA. Ruebas pagal profesij\xc4\x85 buvo teisininkas. Nuo 1908\xc2\xa0m. dirbo Nyderland\xc5\xb3 auk\xc5\xa1\xc4\x8diausiajame teisme advokatu, v\xc4\x97liau teis\xc4\x97ju. Dar dirbo diplomatin\xc4\xaf darb\xc4\x85.'